Comics chönd als Mischig us Romaan und bildender Kunscht definiert wärde. Als erschte Comic gilt The Yellow Kid vom R. F. Outcault. Zu de Vorläufer vo de Comics ghöred d' Bildergschichte vom Wilhelm Busch und em Gänfer Rodolphe Toepffer. Am Aafang sind Comics humoristischer Natuur gsi - drum haissed si Comics. Scho bald sind au anderi, nöd humoristischi Comics entschtande, zum Bischpil "Prince Valiant" (uf Düütsch: Prinz Eisenherz) vom Hal Foster, d' Science Fiction Serí "Buck Rogers" und de erschti Superhelde-Comic, "Superman". I de 60er Jahr sind d' Comics schliesslich au als Medium für Erwachseni wichtiger worde, mit de fumetti neri in Italie, de Barbarella vom Jean-Claude Forest in Frankrych und de Underground Comix i de USA.